Prost Grand Prix was 'n Formule Een-renmotorspan besit en bestuur deur die viermalige Formule Eenwêreldkampioen Alain Prost. Die span het aan vyf seisoene, van 1997 tot 2001 deelgeneem. Alain Prost het reeds in 1992 ambisies gehad om die Ligierspan te koop, en het hulle '92-motor getoets, met die doel om 'n bestuurder-eienaar te wees, en het selfs mededingende rondetye opgestel. Ligier is destyds van Elf-smeermiddels en Renault-enjins voorsien, en die Franse vervaardigers het sterk bande met Prost gehad. Hulle het gepoog om hom in F1 te hou ná sy afdanking deur Ferrari aan die einde van 1991. Prost wou John Barnard, wat sy titelwenner McLaren-motors in 1985 en '86 ontwerp het, as deel van die pakket saamneem. Die ooreenkoms het egter net voor die aanvangswedren in Suid-Afrika deur die mat geval, en Prost het die seisoen uitgesit voordat hy by die soortgelyke Renault-aangedrewe Williamsspan vir 1993 aangesluit het en sy vierde wêreldkampioenskap gewen het voordat hy uit motorwedrenne getree het. Intussen is Ligier egter deur Cyril Bourlon de Rouvre gekoop.